CELEX: 32021R1349
Language: hr
Date: 2021-05-06 00:00:00
Title: Delegirana uredba Komisije (EU) 2021/1349 оd 6. svibnja 2021. o dopuni Uredbe (EU) 2016/1011 Europskog parlamenta i Vijeća u pogledu regulatornih tehničkih standarda kojima se utvrđuju kriteriji za ocjenu usklađenosti koju provode nadležna tijela u pogledu obveznog upravljanja ključnom referentnom vrijednosti (Tekst značajan za EGP)

13.8.2021   
               
               
                  HR
               
               
                  Službeni list Europske unije
               
               
                  L 291/4
               
            
         DELEGIRANA UREDBA KOMISIJE (EU) 2021/1349
         оd 6. svibnja 2021.
         o dopuni Uredbe (EU) 2016/1011 Europskog parlamenta i Vijeća u pogledu regulatornih tehničkih standarda kojima se utvrđuju kriteriji za ocjenu usklađenosti koju provode nadležna tijela u pogledu obveznog upravljanja ključnom referentnom vrijednosti
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014 (1), a posebno njezin članak 21. stavak 5.,
         budući da:
         
                     (1)
                  
                  
                     Procjena nadležnih tijela iz članka 21. stavka 2. točke (b) Uredbe (EU) 2016/1011 odnosi se na način prijenosa ključne referentne vrijednosti na novog administratora ili na način prestanka pružanja te referentne vrijednosti. Stoga je primjereno odrediti dva skupa kriterija koje nadležna tijela trebaju uzeti u obzir, ovisno o tome koji scenarij procjenjuju.
                  
               
                     (2)
                  
                  
                     Ako se ključna referentna vrijednost treba prenijeti na novog administratora, novi aktualni administrator trebao bi moći osigurati kontinuitet pružanja ključne referentne vrijednosti na način da je nadzirani subjekti mogu nastaviti upotrebljavati bez prekida i u skladu s Uredbom (EU) 2016/1011. Stoga je potrebno odrediti kriterije koje nadležno tijelo treba uzeti u obzir kada procjenjuje može li novi aktualni administrator osigurati takav kontinuitet.
                  
               
                     (3)
                  
                  
                     Ključnu referentnu vrijednost trebalo bi nadzirati tijekom njezina prijenosa na novog administratora. Rizik od prestanka nadzora takve referentne vrijednosti povećava se ako se novi aktualni administrator nalazi u državi članici različitoj od one nadležnog tijela koje procjenjuje način prijenosa ključne referentne vrijednosti na novog administratora. Predmetna nadležna tijela trebala bi surađivati kako bi se osiguralo da nadležno tijelo koje provodi procjenu dobije sve potrebne informacije kako bi utvrdilo hoće li se nastavak nadzora referentne vrijednosti osigurati tijekom prijenosa, uključujući analizu lokacije novog administratora i statusa njegova odobrenja.
                  
               
                     (4)
                  
                  
                     Pri procjeni načina prijenosa ključne referentne vrijednosti na novog administratora, nadležno tijelo trebalo bi iz operativne perspektive analizirati kako će se pružanje ključne referentne vrijednosti prenijeti s aktualnog na novog administratora. Predmetno nadležno tijelo posebno bi trebalo razmotriti neprekinuto objavljivanje referentne vrijednosti, dostupnost ulaznih podataka, metodologiju za izračun referentne vrijednosti i svu potrebnu suradnju sa svim doprinositelja, korisnicima i drugim dionicima.
                  
               
                     (5)
                  
                  
                     Nadležno tijelo koje procjenjuje način prestanka pružanja ključne referentne vrijednosti trebalo bi se uvjeriti da se referentna vrijednost može propisno prestati pružati uzimajući u obzir, među ostalim, postupak za prestanak referentne vrijednosti koji je utvrdio njezin aktualni administrator u skladu s člankom 28. stavkom 1. Uredbe (EU) 2016/1011. Stoga je potrebno odrediti kriterije koje bi nadležno tijelo trebalo uzeti u obzir kako bi utvrdilo je li riječ o takvom slučaju.
                  
               
                     (6)
                  
                  
                     Nadležno tijelo koje procjenjuje način prestanka pružanja ključne referentne vrijednosti trebalo bi razmotriti i pisane planove za prestanak pružanja referentne vrijednosti iz članka 28. stavka 2. Uredbe (EU) 2016/1011. Ti pisani planovi različitih korisnika ključne referentne vrijednosti možda nisu uvijek usklađeni i dosljedni ako se primjenjuju u isto vrijeme. Stoga je važno da nadležna tijela razmotre u kojoj su mjeri ti pisani planovi kompatibilni među različitim korisnicima referentne vrijednosti, među ostalim u pogledu događaja koji pokreću prestanak referentne vrijednosti koje ti pisani planovi predviđaju, te kako se ti pisani planovi mogu upotrijebiti kako bi se osigurao propisan prestanak ključne referentne vrijednosti.
                  
               
                     (7)
                  
                  
                     Ova Uredba temelji se na nacrtu regulatornih tehničkih standarda koji je Europsko nadzorno tijelo za vrijednosne papire i tržišta kapitala (ESMA) dostavilo Komisiji.
                  
               
                     (8)
                  
                  
                     ESMA je provela otvorena javna savjetovanja o nacrtu regulatornih tehničkih standarda na kojem se temelji ova Uredba, analizirala je moguće povezane troškove i koristi te zatražila mišljenje Interesne skupine za vrijednosne papire i tržišta kapitala osnovane u skladu s člankom 37. Uredbe (EU) br. 1095/2010 Europskog parlamenta i Vijeća (2).
                  
               
                     (9)
                  
                  
                     Kako bi se osigurala usklađenost s datumom početka primjene članka 5. Uredbe (EU) 2019/2175 Europskog parlamenta i Vijeća (3), kojim je u Uredbu (EU) 2016/1011 uveden članak 21. stavak 5., ova bi se Uredba trebala primjenjivati od 1. siječnja 2022.,
                  
               DONIJELA JE OVU UREDBU:
         
            Članak 1.
            Kriteriji za procjenu prijenosa na novog administratora
            Pri procjeni načina na koji će se ključna referentna vrijednost prenijeti na novog administratora, nadležna tijela uzimaju u obzir sve sljedeće kriterije:
            
                        (a)
                     
                     
                        je li novi aktualni administrator koji je predložen u procjeni koju je dostavio trenutačni aktualni administrator u skladu s člankom 21. stavkom 1. točkom (b) podtočkom i. Uredbe (EU) 2016/1011:
                        
                                    i.
                                 
                                 
                                    smješten je u istoj državi članici kao i trenutačni aktualni administrator ili u drugoj državi članici, a u tom slučaju nadležno tijelo prema potrebi surađuje s nadležnim tijelom države članice novog administratora kako bi procijenilo hoće li nadzor ključne referentne vrijednosti biti osiguran tijekom prijenosa na novog administratora;
                                 
                              
                                    ii.
                                 
                                 
                                    nadzirani subjekt i, ako jest, za koje se aktivnosti nadzire te postoje li stvarni ili potencijalni sukobi interesa s postojećim aktivnostima tog subjekta;
                                 
                              
                                    iii.
                                 
                                 
                                    korisnik referentne vrijednosti i, ako jest, jesu li mogući sukobi interesa primjereno ublaženi;
                                 
                              
                                    iv.
                                 
                                 
                                    već odobren kao aktualni administrator referentne vrijednosti u skladu s člankom 34. Uredbe (EU) 2016/1011;
                                 
                              
                                    v.
                                 
                                 
                                    već pruža referentne vrijednosti i, ako je tako, jesu li te referentne vrijednosti ključne, značajne, neznačajne, robne referentne vrijednosti ili referentne kamatne stope.
                                 
                              
                  
                        (b)
                     
                     
                        je li trenutačni aktualni administrator ključne referentne vrijednosti obavijestio doprinositelje, korisnike i druge dionike ili proveo javna savjetovanja o mogućem prijenosu ključne referentne vrijednosti na novog administratora;
                     
                  
                        (c)
                     
                     
                        način na koji novi aktualni administrator namjerava izračunati ključnu referentnu vrijednost i namjerava li taj aktualni administrator izmijeniti bilo koji od sljedećih elemenata povezanih s ključnom referentnom vrijednošću i, ako namjerava, kako će osigurati usklađenost tih elemenata s Uredbom (EU) 2016/1011:
                        
                                    i.
                                 
                                 
                                    metodologija, uključujući kvalitetu ulaznih podataka, i njezino preispitivanje;
                                 
                              
                                    ii.
                                 
                                 
                                    politika za izvanredne situacije za izračun referentne vrijednosti;
                                 
                              
                                    iii.
                                 
                                 
                                    postupci za postupanje s pogreškama u ulaznim podacima ili pri ponovnom određivanju referentne vrijednosti;
                                 
                              
                                    iv.
                                 
                                 
                                    kodeks ponašanja;
                                 
                              
                  
                        (d)
                     
                     
                        hoće li novi aktualni administrator imati pristup istim ulaznim podacima kao i trenutačni aktualni administrator, uključujući povijesne ulazne podatke trenutačnog administratora;
                     
                  
                        (e)
                     
                     
                        jesu li informatičke infrastrukture novog administratora primjereno testirane za pružanje ključne referentne vrijednosti;
                     
                  
                        (f)
                     
                     
                        ako se ključna referentna vrijednost temelji na ulaznim podacima koje je dostavilo tijelo doprinositelja, kako novi aktualni administrator namjerava ispuniti zahtjev iz članka 11. stavka 1. točke (d) Uredbe (EU) 2016/1011 i hoće li aktualni doprinositelji i dalje biti dio tijela nakon prijenosa referentne vrijednosti na novog administratora;
                     
                  
                        (g)
                     
                     
                        način na koji novi aktualni administrator namjerava objaviti ključnu referentnu vrijednost, uključujući standardne sustave dnevnog objavljivanja, učestalost objavljivanja, adresu internetske stranice te hoće li ključna referentna vrijednost biti dostupna uz naplatu ili besplatno;
                     
                  
                        (h)
                     
                     
                        postoji li detaljan plan za datum prijenosa, i ako postoji, jesu li njime obuhvaćena sva moguća pitanja, uključujući ugovorna pitanja koja proizlaze iz prijenosa ključne referentne vrijednosti na novog administratora;
                     
                  
                        i.
                     
                     
                        pravni rizici povezani s prijenosom, uključujući rizik od nemogućnosti ispunjenja ugovora;
                     
                  
                        (j)
                     
                     
                        računovodstvene i porezne implikacije činjenice da ključnu referentnu vrijednost pruža novi aktualni administrator;
                     
                  
                        (k)
                     
                     
                        učinak prijenosa na infrastrukture financijskog tržišta, uključujući klirinške kuće.
                     
                  
         
            Članak 2.
            Kriteriji za procjenu prestanka pružanja ključne referentne vrijednosti
            
               1.   Pri procjeni načina prestanka pružanja ključne referentne vrijednosti nadležna tijela uzimaju u obzir sve sljedeće kriterije:
               
                           (a)
                        
                        
                           učinkovitost postupka utvrđenog u skladu s člankom 28. stavkom 1. Uredbe (EU) 2016/1011, posebno:
                           
                                       i.
                                    
                                    
                                       jesu li tim postupkom precizno definirane mjere koje aktualni administrator treba poduzeti kako bi propisno prestao pružati ključne referentne vrijednosti;
                                    
                                 
                                       ii.
                                    
                                    
                                       uzimajući u obzir okolnosti konkretnog slučaja, hoće li te mjere biti primjerene za osiguravanje propisnog prestanka pružanja ključne referentne vrijednosti, uzimajući u obzir i kriterij iz točke (b) ovog stavka;
                                    
                                 
                                       iii.
                                    
                                    
                                       kada je taj postupak izrađen i kada je posljednji put ažuriran.
                                    
                                 
                     
                           (b)
                        
                        
                           pisane planove iz članka 28. stavka 2. Uredbe (EU) 2016/1011, posebno:
                           
                                       i.
                                    
                                    
                                       jesu li u tim pisanim planovima predložene prikladne alternativne referentne vrijednosti koje mogu zamijeniti ključnu referentnu vrijednost, i ako da, jesu li u tim pisanim planovima predložene iste ili različite alternativne referentne vrijednosti;
                                    
                                 
                                       ii.
                                    
                                    
                                       ako je u tim pisanim planovima predložena ista alternativna referentna vrijednost, je li ta referentna vrijednost donesena u različitim kategorijama imovine;
                                    
                                 
                                       iii.
                                    
                                    
                                       jesu li događaji koji pokreću prestanak pružanja ključne referentne vrijednosti uključeni u pisane planove jednaki u planovima koje su izradili nadzirani subjekti koji upotrebljavaju tu ključnu referentnu vrijednost, ako je to moguće procijeniti.
                                    
                                 
                     
                           (c)
                        
                        
                           jesu li administratori alternativnih referentnih vrijednosti iz točke (b) podtočke i. ovog stavka odobreni;
                        
                     
                           (d)
                        
                        
                           ako je izvedivo, bi li prestanak pružanja ključne referentne vrijednosti negativno utjecao na integritet tržišta, financijsku stabilnost, potrošače, realno gospodarstvo ili financiranje kućanstava i poduzeća (4);
                        
                     
                           (e)
                        
                        
                           bi li prestanak pružanja ključne referentne vrijednosti imao za posljedicu slučaj više sile;
                        
                     
                           (f)
                        
                        
                           dinamike tržišne ili gospodarske stvarnosti koje će se mjeriti ključnom referentnom vrijednošću te postoje li ulazni podaci dostatne kvalitete i količine koji precizno odražavaju tu temeljnu tržišnu ili gospodarsku stvarnost;
                        
                     
                           (g)
                        
                        
                           je li aktualni administrator obavijestio doprinositelje toj ključnoj referentnoj vrijednosti, korisnike te referentne vrijednosti i druge dionike, ili je li proveo javno savjetovanje o mogućem prestanku pružanja ključne referentne vrijednosti;
                        
                     
                           (h)
                        
                        
                           sve pravne rizike povezane s prestankom pružanja ključne referentne vrijednosti;
                        
                     
                           (i)
                        
                        
                           računovodstvene i porezne implikacije prestanka pružanja ključne referentne vrijednosti;
                        
                     
                           (j)
                        
                        
                           učinak prestanka pružanja ključne referentne vrijednosti na tržišne infrastrukture, uključujući klirinške kuće.
                        
                     Za potrebe točke (c), ako administratori alternativnih referentnih vrijednosti iz točke (b) podtočke i. ovog stavka nisu odobreni, nadležno tijelo procjenjuje uvjete njihova odobrenja u skladu s člankom 34. Uredbe (EU) 2016/1011 i procjenjuje je li potrebno razdoblje obveznog upravljanja ključnom referentnom vrijednošću kako bi se omogućilo odobravanje administratora tih alternativnih referentnih vrijednosti.
            
            
               2.   Osim kriterija iz stavka 1. točke (a), nadležno tijelo može procijeniti je li postupak koji je aktualni administrator uspostavio u skladu s člankom 28. stavkom 1. Uredbe (EU) 2016/1011 primjeren s obzirom na sljedeće elemente koji se odnose na financijske instrumente, financijske ugovore ili investicijske fondove koji se pozivaju na ključnu referentnu vrijednost:
               
                           (a)
                        
                        
                           njihov opseg i vrijednost;
                        
                     
                           (b)
                        
                        
                           razdoblje, trajanje, dospijeće ili datum isteka financijskih instrumenata, financijskih ugovora i svih drugih dokumenata sklopljenih radi mjerenja uspješnosti investicijskog fonda s pomoću indeksa ili kombinacije indeksa u svrhu praćenja povrata takvog indeksa ili kombinacije indeksa, definiranja raspodjele imovine portfelja ili izračuna naknada za uspješnost;
                        
                     
                           (c)
                        
                        
                           hoće li se ključna referentna vrijednost nastaviti pružati za uporabu tijekom prijelaznog razdoblja ili razdoblja naknadnog učinka;
                        
                     
                           (d)
                        
                        
                           jesu li postupkom iz članka 28. stavka 1. Uredbe (EU) 2016/1011 predviđene izmjene ključne referentne vrijednosti koje mogu biti potrebne kako bi se osiguralo da ključna referentna vrijednost ostane pouzdana i reprezentativna za predmetnu tržišnu ili gospodarsku stvarnost koju će mjeriti tijekom razdoblja iz podstavka 2. točke (c) ovog članka;
                        
                     
                           (e)
                        
                        
                           vjerojatnost da bi bilo koji takav financijski instrument, financijski ugovor ili drugi dokument sklopljen radi mjerenja uspješnosti investicijskog fonda s pomoću indeksa ili kombinacije indeksa u svrhu praćenja povrata takvog indeksa ili kombinacije indeksa, utvrđivanja raspodjele imovine portfelja ili izračuna naknada za uspješnost učinilo nemogućim ili da bi se njegovi uvjeti prekršili u slučaju prestanka pružanja ključne referentne vrijednosti.
                        
                     
         
         
            Članak 3.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 1. siječnja 2022.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. svibnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 171, 29.6.2016., str. 1.
         
         
            (2)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).
         
            (3)  Uredba (EU) 2019/2175 Europskog Parlamenta i Vijeća od 18. prosinca 2019. o izmjeni Uredbe (EU) br. 1093/2010 o osnivanju europskog nadzornog tijela (Europskog nadzornog tijela za bankarstvo), Uredbe (EU) br. 1094/2010 o osnivanju Europskog nadzornog tijela (Europsko nadzorno tijelo za osiguranje i strukovno mirovinsko osiguranje), Uredbe (EU) br. 1095/2010 o osnivanju europskog nadzornog tijela (Europskog nadzornog tijela za vrijednosne papire i tržišta kapitala), Uredbe (EU) br. 600/2014 o tržištima financijskih instrumenata, Uredbe (EU) 2016/1011 o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i Uredbe (EU) 2015/847 o informacijama koje su priložene prijenosu novčanih sredstava (SL L 334, 27.12.2019., str. 1.).
         
            (4)  Delegirana uredba Komisije (EU) 2018/64 оd 29. rujna 2017. o dopuni Uredbe (EU) 2016/1011 Europskog parlamenta i Vijeća u pogledu utvrđivanja načina primjene uvjeta iz članka 20. stavka 1. točke (c) podtočke iii. u svrhu procjene mogućeg znatnog i nepovoljnog učinka određenih događaja na cjelovitost tržišta, financijsku stabilnost, potrošače, realno gospodarstvo ili financiranje kućanstava i poduzeća u jednoj ili više država članica (SL L 12, 17.1.2018., str. 5.).